ຮັບປະກັນຊີວິດສັງຄົມໃນທຸກສະພາບການ
05 ກຸມພາ 2014 - 17:26:11
ການຮັບປະກັນຊີວິດສັງຄົມ, ປົວແປງຊີວິດການເປັນຢູ່ຍາມໃດກໍແມ່ນໜຶ່ງໃນ ບັນດາໜ້າທີ່ຮັບບຸລິມະສິດໃນການບໍລິຫານເສດຖະກິດ-ສັງຄົມຂອງລັດຖະບານ. ປີ 2014, ພ້ອມກັບການປະຕິບັດນະໂຍບາຍເງິນຕາທີ່ມີໄຫວພິບ, ນະໂຍບາຍປີງົບປະມານຖືກຮັດແໜ້ນ, ຍູ້ແຮງການຫັນວິສາຫະກິດເປັນຮຸ້ນສ່ວນ... ລັດຖະບານຫວຽດນາມ, ຖືເປັນສຳຄັນພິເສດ ການຮັບປະກັນຊີວິດສັງຄົມ ແນໃສ່ສູ້ຊົນຫຼຸດອັດຕາຄອບຄົວທຸກຍາກລົງຈາກ 1,7%ຫາ 2%, ສ້າງວຽກເຮັດງານທຳໃຫ້ຄົນງານປະມານ 1,6 ລ້ານຄົນ, ເພີ່ມຄວາມສາມາດຊົມໃຊ້ ແລະ ຮັບປະກັນການບໍລິການສັງຄົມໂດຍພື້ນຖານ.
ການຮັບປະກັນຊີວິດສັງຄົມແມ່ນໜຶ່ງໃນ 9 ມາດຕະການແກ້ໄຂຕົ້ນຕໍໃນການຊີ້ນຳບໍລິຫານການປະຕິບັດແຜນການພັດທະນາເສດຖະກິດ-ສັງຄົມປີ 2014 ຂອງລັດຖະບານ. ໃນໜ້າທີ່ນີ້, ລັດຖະບານຫວຽດນາມເອົາໃຈໃສ່ເຖິງການຫຼຸດຜ່ອນຄວາມທຸກຍາກແບບຍືນຍົງ, ບຳລຸງສ້າງວິຊາຊີບ, ສ້າງວຽກເຮັດງານທຳ, ເພີ່ມຄວາມສາມາດຊົມໃຊ້ການບໍລິການສັງຄົມໂດຍພື້ນຖານ.
ປະຕິບັດບັນດາມາດຕະການແກ້ໄຂວຽກເຮັດງານທຳ, ນະໂຍບາຍຫຼຸດຜ່ອນຄວາມທຸກຍາກຢ່າງຄົບຊຸດ
ເພື່ອບັນລຸຈຸດໝາຍຫຼຸດອັດຕາຄອບຄົວທຸກຍາກລົງຈາກ 1,7%ຫາ 2%, ປີ 2014, ຫວຽດນາມຈະກວດກາຄືນໂດຍສັງລວມ, ດັບປັບ ແລະ ປະຕິບັດຢ່າງຄົບຊຸດບັນດານະໂຍບາຍ, ແຜນງານ, ໂຄງການກ່ຽວກັບການຫຼຸດຜ່ອນຄວາມທຸກຍາກແບບຍືນຍົງ, ໂດຍສະເພາະແມ່ນຢູ່ບັນດາເມືອງທຸກຍາກ, ເຂດຫ່່າງໄກສອກຫຼີກ, ເຂດປະຊາຊົນບັນດາເຜົ່າສ່ວນໜ້ອຍ. ລັດຖະບານກໍຄ່ອຍຫຼຸດຜ່ອນການໜູນຊ່ວຍໂດຍກົງ, ສຸມໃສ່ປະຕິບັດການໜູນຊ່ວຍພັດທະນາການຜະລິດໂດຍຜ່ານບັນດານະໂຍບາຍໜູນຊ່ວຍທີ່ດິນທຳການຜະລິດ, ບ້ວງສິນເຊື່ອດ້ວຍຄ່າດອກເບ້ຍຕ່ຳ, ສອນວິຊາຊີບ, ສົ່ງເສີມກະສີກຳ-ປ່າໄມ້-ການປະມົງ. ທ່ານຮອງລັດຖະມົນຕີກະຊວງແຮງງານ, ທະຫານເສຍອົງຄະ ແລະ ສັງຄົມຫວຽດນາມ ຫງວຽນຈ້ອງດາມ ໃຫ້ຮູ້ວ່າ :
“ກະຊວງແຮງງານ, ທະຫານເສຍອົງຄະ ແລະ ສັງຄົມ ແລະ ບັນດາກະຊວງ, ຂະແໜງການຕ່າງໆ ຈົ່ງຕີລາຄາຄືນນະໂຍບາຍຫຼຸດຜ່ອນຄວາມທຸກຍາກ, ເພື່ອຊີ້ອອກນະໂຍບາຍໃດໆທີ່ສອດຄ່ອງ ແລະ ຍັງສາມາດເສີມຂະຫຍາຍ ແລະ ນຳໃຊ້ໄດ້ໃນໄລຍະທີ່ຈະມາເຖິງ. ນະໂຍບາຍໃດຄວນປ່ຽນແປງ, ຄວນປັບປຸງ, ເພີ່ມເຕີມ ແລະ ນະໂຍບາຍໃດຄວນຍົກເລີກ. ສ້າງລະບົບມາດຖານທຸກຍາກໂດຍສັງເກດຈາກຫຼາຍແງ່ມຸ່ມທີ່ແຕກຕ່າງກັນ, ນັບທັງດ້ານລາຍຮັບ, ທັງກ່ຽວກັບການຊົມໃຊ້ ແລະ ຮັບປະກັນການບໍລິການສັງຄົມໂດຍພື້ນຖານ, ແກ້ໄຂບັນຫາທີ່ມີລັກສະນະພິເສດສະເພາະຢູ່ຕາມກຸ່ມຊຸມຊົນ, ບໍລິເວນຕ່າງໆ. ໃນໄລຍະທີ່ຈະມາເຖິງ, ຕ້ອງເຮັດແນວໃດເພື່ອສົ່ງເສີມການເຂົ້າຮ່ວມຢ່າງຕັ້ງໜ້າຂອງປະຊາຊົນໃຫ້ຫຼາຍກວ່າ. ປະຊາຊົນຕ້ອງໄດ້ຮັບການໜູນຊ່ວຍເພື່ອໃຫ້ເຂົາເຈົ້າບືນຕົວຂຶ້ນດ້ວຍຕົນເອງເພື່ອຫຼຸດພົ້ນອອກຈາກຄວາມທຸກຍາກ”
ປີ 2014, ຫວຽດນາມສູ້ຊົນສ້າງວຽກເຮັດງານທຳໃຫ້ຄົນງານປະມານ 1,6 ລ້ານຄົນ , ອັດຕາຄົນງານຜ່ານການບຳລຸງສ້າງບັນລຸ 52%. ເພື່ອບັນລຸໄດ້ຈຸດໝາຍດັ່ງກ່າວ, ຫວຽດນາມຈະເອົາໃສ່ປ່ຽນໃໝ່ວຽກງານສອນວິຊາຊີບໂດຍພື້ນຖານ, ສົມທົບກັບວິສາຫະກິດເພື່ອບຳລຸງສ້າງວິຊາຊີບ. ທ່ານຮອງນາຍົກລັດຖະມົນຕີຫວຽດນາມ ວູ້ດຶກດາມ ເນັ້ນໜັກວ່າ :
“ ໜຶ່ງໃນບັນດາສິ່ງທີ່ຈຳເປັນ ແມ່ນຮາກຖານບຳລຸງສ້າງວິຊາຊີບຕ້ອງຕິດພັນກັບວິສາຫະກິດ, ບຳລຸງສ້າງວິຊາຊີບນັ້ນ ແມ່ນເພື່ອເຮັດຫຍັງ, ເຮັດຢູ່ໃສ. ກະຊວງແຮງງານຕ້ອງສົມທົບກັບບັນດາແຂວງ ຈຶ່ງຈະມີທິດບຳລຸງສ້າງຢ່າງຖືກຕ້ອງໄດ້. ທີ 2 ແມ່ນການສົ່ງອອກແຮງງານ ຈະກ້າວໄປເຖິງເປັນປາຍແຫຼມ ”
ຮັບປະກັນການບໍລິການສັງຄົມໂດຍພື້ນຖານ.
ການເພີ່ມຄວາມສາມາດຊົມໃຊ້ ແລະ ຮັບປະກັນການບໍລິການສັງຄົມໂດຍພື້ນຖານຄື ສາທາລະນະສຸກ, ການສຶກສາ...ແມ່ນບັນດາໜ້າທີ່ໄດ້ຮັບຄວາມເອົາໃຈໃສ່ໃນປີ 2014. ທ່ານນາງ ນົງທິບິກລຽນ ກຳມະການໃນສະພາຊົນເຜົ່າ - ສະພາແຫ່ງຊາດຫວຽດນາມ ໃຫ້ຮູ້ວ່າ :
“ ສຸມໃສ່ໃຫ້ບຸລິມະສິດຢ່າງມີຈຸດສຸມສຳລັບບັນດາໂຮງໝໍທີ່ພວມປະຕິບັດກໍ່ສ້າງ, ລົບລ້າງບັນດາຫ້ອງຮຽນແບບຊົ່ວຄາວຊຶ່ງເຮັດດ້ວຍໄມ້ໄຜ່, ມຸ່ງຫຍ້າ ແລະ ບັນດາກິດຈະກຳທາງຄົມມະນາຄົມໄປຮອດໃຈກາງຕາແສງເຂດຊາຍແດນທີ່ຍັງບໍ່ທັນໄດ້ຮັບການປູຢ່າງຫຼືກໍ່ສ້າງດ້ວຍເບຕົງແບບຖາວອນ; ກິດຈະກຳກໍ່ສ້າງອ່າງເກັບນ້ຳຮັບໃຊ້ຊີວິດປະຈຳວັນຢູ່ເຂດພູສູງທາງທິດເໜືອ ແລະ ບັນດາເຂດພິເສດຂາດແຄນນ້ຳຈືດ ”
ໄປຄຽງຄູ່ກັບບັນດາໜ້າທີ່ດັ່ງກ່າວ, ປີ 2014, ຫວຽດນາມຈະສ້າງຮ່າງກົດໝາຍວ່າດ້ວຍປະກັນສັງຄົມ(ສະບັບປັບປຸງ) , ປະກາດໃຊ້ບັນດາເອກະສານກ່ຽວກັບນະໂຍບາຍປະກັນສັງຄົມ; ເປີດກ້ວາງເປົ້າໝາຍເຂົ້າຮ່ວມການປະກັນສັງຄົມ, ປະກັນການວ່າງງານ.
ປະຕິບັດວຽກງານການຮັບປະກັນຊີວິດສັງຄົມເປັນຢ່າງດີນັ້ນ ຈະສ້າງປະຖົມປັດໄຈທີ່ສຳຄັນໃຫ້ແກ່ການສ້າງສະຖຽນລະພາບທາງດ້ານເສດຖະກິດ, ການເມືອງ, ພ້ອມທັງແມ່ນກຳລັງຊຸກຍູ້ການພັດທະນາ. ເລື່ອງລັດຖະບານຫວຽດນາມເພີ່ມທະວີການປະຕິບັດໜ້າທີ່ນີ້, ບໍ່ພຽງແຕ່ສາມາດຕອບສະໜອງຄວາມຮຽກຮ້ອງຕ້ອງການ, ຄວາມມຸ່ງຫວັງອັນຊອບທຳຂອງປະຊາຊົນ ແລະ ສາມາດສ້າງຄວາມເຊື່ອໝັ້ນໃນໝູ່ປະຊາຊົນເທົ່ານັ້ນ, ຫາກຍັງຈະສ້າງຄວາມດູນດຽງລະຫວ່າງການເຕີບໂຕເສດຖະກິດ ກັບການປະຕິບັດຄວາມຍຸຕິທຳສັງຄົມອີກດ້ວຍ.